**Vysvetlenie zámeru**

Ako bolo uvedené v prílohe č. 1, v sobotu, 20.5.2017 sa na Liptovskej Mare zišli zástupcovia viacerých slovenských otužileckých klubov na prvej spoločnej porade k aktuálnym otázkam smerovania otužilectva a zimného plávania na Slovensku a možnostiam vytvorenia slovenskej zimno-plaveckej súťaže.

Prvou a veľmi konkrétnou úlohou, ktorá zo spoločnej diskusie vyplynula, je **potreba zistiť, zmapovať, nakoľko má slovenská otužilecká verejnosť** (hrubý odhad predstavuje vyše 1000 ľudí) **záujem aj o športové, súťažné zimné plávanie**, tak ako ho vidíme v okolitých krajinách. Aj tam sa väčšina otužilcov venuje voľnému, rekreačnému zimnému plávaniu. Paralelne s tým však časť otužilcov nachádza priestor pre uplatnenie svojich športových ambícii aj v zimno-plaveckej súťažiach, ktoré napríklad v Českej republike majú dlhoročnú tradíciu a dosahujú špičkovú svetovú úroveň.

Viacerí slovenskí plavci, jednak pre nemožnosť súťažiť na Slovensku a tiež v snahe zúčastňovať sa kvalitnej, pravidelnej súťaže ČP v Čechách, súťaží za rôzne české kluby. A treba dodať, že s vynikajúcimi výsledkami.

Táto skutočnosť, ako aj účasť viacerých slovenských plavcov na medzinárodných pretekoch organizovaných IWSA (Medzinárodná asociácia zimného plávania), spolu s neustále sa rozširujúcou otužileckou základňou na Slovensku dovoľujú predpokladať, že i u nás by sa mohlo nájsť dosť súťažiacich zimných plavcov. A tiež dostatok ľudí, ktorí by možno sami nesúťažili, ale vytvorili jeden, či dva realizačné tímy pre organizáciu niekoľkých kôl samostatnej slovenskej súťaže v zimnom plávaní.

To sú však zatiaľ len predpoklady a úvahy, ktoré je potrebné overiť .

Preto sa s dôverou obraciame na všetkých vedúcich a kontaktné osoby uvedené v jednotlivých kluboch a združeniach so žiadosťou s Vašu spoluprácu. Zasielame vám krátky dotazník, ktorý je zameraný na zisťovanie spomínaných skutočností.

Je viac, než pravdepodobné, že odpovede nebudete vedieť uviesť ihneď. Určite je potrebné poradiť sa so svojimi členmi. Osobne sa s nimi porozprávať, naznačiť im aj takúto možnosť otužileckých aktivít, osloviť a povzbudiť najmä tých, u ktorých sa určitá súťaživosť aj celkom prirodzene prejavuje, či už pri plávaní, alebo aj v iných športoch. A možno osloviť aj tých bývalých členov, u ktorých sa prejavovali dobré plavecké schopnosti, ale aktuálne sa otužileckých tréningov a akcií nezúčastňujú.

Budeme radi, ak okrem odpovedí na položené otázky napíšete voľne aj vlastné poznámky, postrehy a návrhy.

Aby sme veľmi netlačili na pílu, dovoľujeme si vás požiadať o odpovede do konca júna.

Za vašu ochotu vám vopred ďakujeme

Prípravná skupina otužilcov